<classify> WAKATI Serikali imemishia shughuli zake Dodoma, wakazi wa mkoa huo wametakiwa kujiandaa na mabadiliko hayo na ile ya kupandishwa hadhi kuwa Jiji katika kujiendeleza kielimu.Sheikh wa Msikiti wa Nunge, jijini Dodoma, Ahmed Zubeir, ameyasema hayo leo wakati wa ibada ya Idd el Hajj iliyofanyika katika uwanja wa Jamhuri jijini hapa. Sheikh Zubeir alisema Jiji la Dodoma sasa ni makao makuu ya Serikali hivyo Waislamu hawana budi kujiandaa kwa ajili ya mabadiliko hayo na ya kidunia ikiwa ni pamoja na kujikita zaidi kusoma.Nawataka watu wa Dodoma kujiandaa na mabadiliko ya Dodoma kuwa Jiji pamoja na mabadiliko ya kidunia wasome kiuhakika wailewe dunia na waisome dini yao pia ya kiislamu, amesema Sheikh Zubeir.Akizungumzia kuhusu amani, Sheikh Zubeir aliwataka Watanzania kuitunza na kuilinda amani iliyopo huku akidai Waislamu siku zote wamekuwa ni watu wa amani na wenye kuhubiri amani kama Mungu anavyotaka.Amesema Waislamu hawana uhasama na mtu yeyote na wao siku zote wamekuwa watu wa kuhubiri amani.  <topic>: kitaifa 